
Jelenségalapú fizikaoktatás fakultáción

Kulcsszavak: fakultáció; technológia; jelenség; feladatlap; Design-based research
Dolgozatunkban fizika fakultációs diákok számára készítettünk feladatlapokat. Az érettségi vizsgakövetelményben is szereplő szükséges kompetencia, hogy a diákok le tudják írni a mindennapokban tapasztalt jelenségek és technológiai eszközök működését a fizika törvényeinek segítségével. Fontos feladat még fakultáción, a már megszerzett tudás előhívása, ismétlése és rendszerezése, azonban ezt érdemes valamilyen izgalmasabb formában megtenni, hiszen így a diákok jobban bevonódnak a tananyag feldolgozásába és hosszabb távon megjegyzik azt. Ezért minden feladatlapunk egy jelenség (pl.: szivárvány, napelem stb.) köré szerveződik. Kísérletek, szimulációk segítségével foglalkozik magával a jelenséggel vagy technológiai eszközzel és a hozzákapcsolódó fizikai fogalmakkal, törvényekkel.
A feladatlapokat a Design-based Research kutatási módszerrel készítjük el, vagyis a kész feladatlapot bevisszük egy tanórára, ott végigcsináljuk a diákokkal, majd a visszajelzések és tapasztalatok alapján átalakítjuk a feladatlapot és feldolgozzuk egy újabb diákcsoporttal. Ezután összehasonlítjuk a két csoport kitöltött feladatlapjait és visszajelzéseit, ebből következtetéseket vonunk le.
Az a hipotézisünk, hogy az ismétlés ilyen formában hatékonyabb és jobban átadja az érettségi által elvárt tudásanyagot. Ezt úgy teszteljük, hogy amikor másodszor visszük be a feladatlapot, akkor a diákcsoportot ketté osztjuk és míg az egyik fele a feladatlap segítségével ismétel, addig a másik hagyományos módon. Ezután kitöltenek egy érettségi feladatokból összeállított rövid tesztet, ami felméri a tudásukat az adott témában.



